Kjell Magne Bondevik (Kristelig Folkeparti), 2003-06-20:
Regjeringen har ved behandlingen av revidert nasjonalbudsjett fått tilslutning til hovedlinjene i sitt budsjettopplegg innenfor ansvarlige rammer. Det er jeg glad for. Gjennom den økonomiske politikken har vi tatt store skritt for å trygge velferd og sysselsetting i Norge. Men vi er et lite land med en åpen økonomi. Utviklingen i internasjonal økonomi har stor betydning for den økonomiske utviklingen hos oss. Vi kan aldri helt isolere oss fra virkningene av tilbakeslag hos våre handelspartnere. Vi blir rammet av lavere etterspørsel etter våre eksportprodukter og uro i finansmarkedene. Vår beste forsikring mot virkningene av dårlige tider ute er å holde orden i eget hus. Det har Regjeringen gjort gjennom det budsjettet som nå blir revidert. Kampen mot arbeidsledigheten er en hovedsak for Samarbeidsregjeringen. Høy kronekurs, høy rente og økende ledighet var den alvorlige situasjonen da Regjeringen la fram budsjettet for i år sist høst. For oss var utfordringen klar: Den negative utviklingen måtte snus. Den nødvendige medisinen var også klar: Budsjettet måtte være stramt nok. Da ville vi legge til rette for lavere rente og kronekurs, noe som er avgjørende for å sikre og skape arbeidsplasser. Vi stod løpet ut. Medisinen har virket. Siden budsjettet ble vedtatt, har renten falt 2 prosentpoeng. Alt tyder på at mer er i vente. Krona har falt nesten 10 pst. i år. Dermed er bedriftenes konkurransekraft styrket. I tillegg har vi fått vedtatt skatte- og avgiftslettelser for næringslivet. Vilkårene for forsknings- og utviklingsarbeid er bedret. Dermed har vi gitt et betydelig bidrag til økt lønnsomhet, vekst og nye investeringer. Kommunene vil gradvis merke at renteutgiftene tynger mindre. Unge i etableringsfasen og andre som sliter med høy gjeld, har fått bedre råd. 2 pst. rentenedgang betyr over 20 000 kr netto mer å rutte med for dem som har et lån på 1,5 mill. kr. Etter hvert som virkningen av lavere rente og svakere kronekurs sprer seg i økonomien, vil aktivitet og sysselsetting bli stimulert. Regjeringen følger handlingsregelen for budsjettpolitikken. Budsjettopplegget for i år innebærer imidlertid ikke en mekanisk anvendelse av regelen. Det har heller aldri vært intensjonen med retningslinjene. Budsjettet medfører at vi nå bruker over 14 milliarder kr mer enn forventet realavkastning av kapitalen i Statens petroleumsfond ved inngangen til 2003. Budsjettsvekkelsen knyttet til lavere skatteinntekter og økte dagpengeutbetalinger dekkes ikke inn i revidert budsjett. Det er derfor ikke riktig, slik det hevdes fra enkelte, at budsjettpolitikken er passiv i forhold til en situasjon der ledigheten øker. Før behandlingen av revidert budsjett, sa jeg fra om at budsjettet også etter revisjonen måtte holdes innenfor ansvarlige rammer. De gode resultatene vi har oppnådd, må ikke settes over styr. Jeg gjorde det klart at vi ikke ville forhandle bort ansvarligheten. Jeg konstaterer at vi har lyktes. Vi avslutter i dag enda et arbeidsår i Stortinget. Jeg konstaterer at Regjeringen har fått gjennomslag for hovedlinjene i sin politikk. Som eksempler kan nevnes økt innsats i kampen mot fattigdom hjemme og ute en familiepolitikk med vekt på valgfrihet mellom kontantstøtte og billigere barnehageplasser en mer offensiv miljøpolitikk, og en balansert utbygging av Sauda-vassdraget ny friskolelov, plan for trosopplæring, tiltak for bedre folkehelse bedring av virkemiddelapparatet i næringspolitikken lettelser i skatter og avgifter, særlig for bedriftene utflytting av åtte tilsyn fra Oslo tiltak for økt lokal handlefrihet i skolepolitikken Det har vært et spennende og krevende år, også i internasjonal politikk. Vi har bl.a. håndtert viktige saker som revidert EØS-avtale, kampen mot terrorisme og Irak-konflikten. Jeg takker Stortinget for samarbeid om løsning av disse og andre saker, både i innenriks- og i utenrikspolitikk. Av oppgaver framover vil jeg nevne ledigheten skal bekjempes økt frihet for kommunene skal gi ny giv til lokaldemokratiet fortsatt bekjempelse av fattigdom hjemme og ute strategi for innovasjon og nyskaping brukerne settes i sentrum innen arbeids-, trygde- og sosialtjenestene oppfølging av kvalitetsutvalg om innhold og struktur i grunnopplæringen oppfølging av pensjonskommisjonen for å sikre bærekraft i pensjonssystemet Regjeringen vil gjøre sitt for å løse disse og andre oppgaver, og inviterer Stortinget til fortsatt samarbeid.